Mistä on kyse? Kokoomus valitsee puheenjohtajansa lauantaina.

Ehdolla ovat Paula Risikko, Alexander Stubb ja Jan Vapaavuori.

Puolueensa puheenjohtajaksi ja samalla Suomen pääministeriksi pyrkivä Alexander Stubb (kok.) kieltäytyy antamasta lupauksia kiertäessään maakunnissa.

Esimerkiksi Satakunnassa tärkeisiin valtionosuusuudistukseen ja kasitien remonttiin Stubb sanoo ottavansa kantaa, kun asiat tulevat käsittelyyn.

– En ole osto- tai myyntireissulla. Jos kiertäisin maata ja lupaisin kaikenlaisia teitä ja rautateitä, eihän tästä mitään tulisi, Stubb sanoo.

Vaalilupaukset petetään

Stubbin mielestä politiikan perusongelma on se, että poliitikot lupaavat ennen vaaleja paljon asioita, joita ei voida pitää.

Kun lupauksia ei pidetä, äänestäjällä on täysi oikeus mollata poliitikkoa. Alexander Stubb (kok.)

– Kun lupauksia ei pidetä, äänestäjällä on täysi oikeus mollata poliitikkoa. Sanon valitettavan suoraan, että en lupaa tämän kampanjan aikana kenellekään mitään, Stubb sanoo.

Stubb oli tiistaina kampanjakierroksella Porissa. Muut kokoomuksen puheenjohtajaehdokkaat Jan Vapaavuori ja Paula Risikko eivät puheenjohtajakiertueen aikana käy Satakunnassa.

Kokoomus valitsee uuden puheenjohtajansa lauantaina puoluekokouksessaan Lahdessa.